Homs

Homs (op Arabesch: حمص‎‎ Ḥimṣ), fréier Emesa genannt (op Griichesch:Ἔμεσα Emesa), ass eng Stad am Weste vu Syrien. Si läit 501 m iwwer dem Mier um Floss Orontes an 162 km nërdlech vun Damaskus. Homs mécht de Lien tëscht de Stied op der syrescher Küst mat de Stied am Banneland.

Virum syresche Biergerkrich war Homs e wichtegen Industriezentrum, a mat iwwer 650.000 Awunner (2004) no Aleppo am Norden an der Haaptstad Damaskus am Süden déi drëttgréisst Stad a Syrien. D'Bevëlkerung huet déi allgemeng reliéis Diversitéit a Syrien reflektéiert, mat Sunitten, Alawiten a Chrëschten. Et gëtt eng Rei historesch Moscheeën a Kierchen an der Stad a si läit no beim Schlass Krak des Chevaliers, engem Weltkulturierwen.

Homs gëtt eréischt am 1. Joerhonnert, zur Zäit vun de Seleukiden, fir d'éischt ernimmt. Spéider ass se d'Haaptstad vun engem Kinnekräich ënner der Emesani-Dynastie ginn, déi der Stad hiren Numm ginn huet. Homs dat ursprénglech en Zentrum fir d'Veréierung vum Sonnegott Elagabal war, krut spéider ënner de Byzantiner am Chrëschtentum méi Bedeitung. Homs gouf am 7. Joerhonnert vun de Moslemen eruewert, déi se zur Haaptstad vun engem Distrikt mam selwechten Numm gemaach hunn. Wärend der islamistescher Period hu mosleemesch Dynastien, déi ëm d'Kontroll vu Syrie gekämpft hunn, probéiert, Homs wéinst senger strategescher Positioun ze kontrolléieren. Ënner den Osmanen huet Homs u Bedeitung verluer an eréischt am 19. Joerhonnert huet d'Stad hir wirtschaftlech Bedeitung, mat enger rasanter Entwécklung vun der Kottengsindustrie, erëmkritt. Zur Zäit vum franséische Mandat war Homs en Zentrum fir den Opstand géint d'Fransousen, an no der Onofhängegkeet 1946 en Zentrum vum Widderstand vun der Baath-Partei géint déi éischt syresch Regierungen.

Am syresche Biergerkrich war Homs eng Festung vun der Oppositioun. Dowéinst huet d'syresch Regierung am Mee 2011 e militäreschen Ugrëff op d'Stad lancéiert. Bei der Belagerung duerno, déi bis Mee 2014 gedauert huet, gouf d'Stad gréisstendeels zerstéiert an et gouf Dausende vun Doudegen.Daily Mail (online): The wasteland: Horrifying aerial pictures show full scale of destruction of Syrian city of Homs (29. Juli 2013) De Krich an der Stad ass 2015 op en Enn gaange, wéi d'Rebellen d'Stad verlooss hunn an d'Stad erëm an ënner d'Kontroll vun der Regierung gefall ass.

Virum Krich gouf d'Bevëlkerung vun Homs op ronn 800.000 bis 900.000 Awunner geschat.

 Biller 

Kategorie:Stied a Syrien